LIETUVOS RESPUBLIKOS

DARBUOTOJŲ SAUGOS IR SVEIKATOS ĮSTATYMO 45 STRAIPSNIO PAKEITIMO

Į S T A T Y M A S

2002 m. birželio 27 d. Nr. IX-997

Vilnius

(Žin., 1993, Nr. 55-1064; 2000, Nr. 95-2968)

1 straipsnis. 45 straipsnio pakeitimas

Pakeisti 45 straipsnį ir jį išdėstyti taip:

„45 straipsnis. Darbas naktį

1. Darbas naktį apima laiką atitinkamai nuo 10 valandos vakaro iki 6 valandos ryto. Naktinių pamainų darbuotojų darbo laikas neturi viršyti 8 valandų per parą.

2. Kolektyviniuose susitarimuose ar kolektyvinėse sutartyse gali būti numatytos išimtys, kad nepertraukiamai dirbančiose įmonėse naktinių pamainų darbuotojų darbo laikas gali būti ilgesnis kaip 8 valandos per parą, tačiau per 4 mėnesius neturi viršyti vidutiniškai 8 valandų per parą. Jeigu yra viršijama šio įstatymo 40 straipsnio 1 dalyje nustatyta normali darbo laiko trukmė per savaitę, naktinių pamainų darbuotojams per 4 savaites privalo būti suteikiamas tokios trukmės poilsio laikas, kiek valandų per paeiliui einančias 4 savaites buvo viršyta normali darbo laiko trukmė.

3. Draudžiama skirti dirbti naktį asmenis iki aštuoniolikos metų, taip pat darbuotojus, kuriems dirbti naktį neleidžia sveikatos priežiūros įstaigos išvada.

4. Invalidai, jeigu jiems nedraudžia invalidumą nustatanti komisija, nėščios moterys, neseniai pagimdžiusios moterys, krūtimi maitinančios moterys, darbuotojai, auginantys vaiką iki trejų metų, darbuotojai, vieni auginantys vaiką iki keturiolikos metų arba vaiką invalidą iki šešiolikos metų, gali būti skiriami dirbti naktį tik jų sutikimu.

5. Naktinių pamainų darbuotojų sveikata nemokamai tikrinama šio įstatymo 24 straipsnio 3 dalyje nurodyta tvarka, taip pat darbuotojo pageidavimu (jei turi nusiskundimų dėl nakties darbo). Jeigu nustatoma, kad darbas naktį pakenkė arba gali pakenkti darbuotojo sveikatai, darbdavys, vadovaudamasis sveikatos priežiūros įstaigos išvada, privalo perkelti darbuotoją dirbti tik dieną.

6. Valstybinės darbo inspekcijos prašymu įmonės teikia jai informaciją apie darbuotojus, dirbančius naktinėje pamainoje.“

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	VALDAS ADAMKUS

______________